Broj: 711-I-592-P-81/22-02-17

Zagreb, 11. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Inge Budimac, stručne suradnice za pravne poslove i upravljanje ljudskim potencijalima u trgovačkom društvu Regionalni centar čistog okoliša d.o.o. Split,** za davanjem očitovanja,na 158. sjednici, održanoj 11. veljače 2022., daje sljedeće

**OČITOVANJE**

**Obzirom na ovlasti i položaj privremenog upravitelja trgovačkog društva u pogledu zadaća oko imenovanja nove uprave te obavljanja isključivo neodložnih poslova, Povjerenstvo zaključuje da privremeni upravitelj trgovačkog društva Regionalni centar čistog okoliša d.o.o., u vlasništvu Grada Splita, imenovan od Trgovačkog suda u Splitu, nije obveznik u smislu članka 3. stavka 1. podstavka 40. ZSSI/21-a te da nije dužan podnijeti imovinsku karticu.**

Obrazloženje

Inga Budimac, stručna suradnica za pravne poslove i upravljanje ljudskim potencijalima u trgovačkom društvu Regionalni centar čistog okoliša d.o.o., podnijela je zahtjev za očitovanjem koji je u knjigama ulazne pošte zaprimljen 4. veljače 2022. pod brojem: 711-U-2330-P-81/22-01-3, povodom kojeg se vodi predmet broj P-81/22.

U zahtjevu podnositeljica navodi da je Regionalni centar čistog okoliša d.o.o. trgovačko društvo u vlasništvu Splitsko-dalmatinske županije te da je direktor istog društva nakon stupanja ZSSI/21-a na snagu postao obveznik u smislu tog Zakona. Nadalje navodi da je Izjavom o osnivanju navedenog trgovačkog društva propisano da se Uprava sastoji od jednog direktora - člana uprave, ali da je rješenjem Rješenjem Trgovačkog suda u Splitu od 1. listopada 2021. postavljen privremeni upravitelj na razdoblje do imenovanja novog direktora društva.

Podnositeljica ističe kako smatra da postavljeni privremeni upravitelj trgovačkog društva Regionalni centar čistog okoliša d.o.o. nije član Uprave, slijedom čega nije niti obveznik podnošenja imovinske kartice, već će obveznik biti imenovani direktor - člana uprave društva, ali traži mišljenje Povjerenstva je li privremeni upravitelj obveznik u smislu čianka 3. stavka 1. podstavka 10. ZSSI/21-a.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, već je zaposlenica trgovačkog društva u vlasništvu jedinice lokalne samouprave, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici u smislu tog Zakona.

Obzirom da je uvidom u podatke sudskog registra Trgovačkog suda u Splitu utvrđeno da je Grad Split jedini vlasnik poslovnih udjela u trgovačkom društvu Regionalni centar čistog okoliša d.o.o., direktor – član Uprave istog trgovačkog društva dužan je povodom obnašanja navedene dužnosti pridržavati se odredbi ZSSI/21-a. U izvadku za isto društvo upisani su podaci o članovima Nadzornog odbora te privremenom upravitelju.

Člankom 426. stavkom 6. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) propisano je da će, ako društvo nema nadzorni odbor ili ako on ne postupi onako kako je to propisano u prethodnome stavku istoga članka, sud na prijedlog zainteresirane osobe ili po službenoj dužnosti postaviti privremenog upravitelja. Njegova je dužnost da se brine oko imenovanja nove uprave, a do tada je ovlašten obavljati samo neodložne poslove.

U konkretnome slučaju iz navoda zahtjeva za mišljenje proizlazi da je sudskim rješenjem imenovan privremeni upravitelj predmetnog trgovačkog društva, obzirom da su nadležni organi istog društva očito propustili imenovati upravu društva. Do navedenog imenovanja je došlo kako bi trgovačko društvo moglo nastaviti s već eventualno nastalim poslovnim aktivnostima te ostvarivati svoja interese iz zaključenih poslovnih odnosa, te je s time u vezi privremeni upravitelj ovlašten poduzimati samo neodložne poslove, kao što su primjerice zastupanje u sudskim postupcima te davanje ili opoziv punomoći za zastupanje.

Iz navedenog proizlazi kako privremeni upravitelj nema ovlasti uprave trgovačkog društva, a i navedena funkcija je po svom nazivu privremenog, prijelaznog karaktera, dok se ne ispune pretpostavke propisane Društvenim ugovorom za imenovanje dirketora društva, zbog čega je isti dužan brinuti se oko imenovanja nove uprave trgovačkog društva.

Slijedom navedenog, Povjerenstvo zaključuje da privremeni upravitelj trgovačkog društva Regionalni centar čistog okoliša d.o.o. imenovan od strane Trgovačkog suda u Splitu, nije obveznik u smislu članka 3. stavka 1. podstavka 40. ZSSI/21-a te da nije dužan podnijeti imovinsku karticu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana